กรมประมงแจก 3 สูตร เสริมคุณภาพสัตว์น้ำ นำร่อง 4 สัตว์น้ำ ปลาสวยงาม ปลาสลิด กุ้งก้ามกราม ปลาพลวงชมพู
นายประพันธ์ ลีปายะคุณ รองอธิบดีกรมประมง กล่าวว่า กรมประมง โดยกองวิจัยและพัฒนาอาหารสัตว์น้ำ พัฒนาสูตรสารคลุกเคลือบอาหารเสริมคุณภาพสัตว์น้ำ ขึ้น เพื่อช่วยทำให้สัตว์น้ำมีสุขภาพดีขึ้นทั้งในด้านความสวยงาม ความแข็งแรงและความสมบูรณ์ของพ่อแม่พันธุ์ ซึ่งเป็นหนึ่งในแนวทางการวางแผนบริหารจัดการด้านอาหารที่เหมาะสมกับการเพาะเลี้ยงสัตว์น้ำ โดยเฉพาะเกษตรกรขนาดเล็กหรือรายย่อยให้สามารถนำไปปรับใช้ด้วยแนวทางการเลี้ยงต้นทุนต่ำเพื่อให้ได้สัตว์น้ำที่มีคุณภาพดีมากยิ่งขึ้นปัจจุบันกรมประมง ได้เริ่มนำร่องให้เกษตรกรได้นำสูตรสารคลุกเคลือบทั้ง 3 ชนิด ไปส่งเสริมใช้ในการเพาะเลี้ยงสัตว์น้ำ 4 ชนิด อาทิ ปลาสวยงาม ปลาสลิด กุ้งก้ามกราม ปลาพลวงชมพู ซึ่งมีคุณสมบัติที่แตกต่างกัน สำหรับการผลิตสารคลุกเคลือบอาหารเสริมคุณภาพสัตว์น้ำมีวิธีการใช้ที่ไม่ยุ่งยาก เกษตรกรสามารถใช้ร่วมกับอาหารสัตว์น้ำที่ใช้อยู่ในปัจจุบันได้ โดยสัตว์น้ำแต่ละชนิดจะมีสูตรมีวัตถุดิบและขั้นตอนที่สำคัญต่างกัน โดยผลจากการที่เกษตรกรได้นำสารคลุกเคลือบอาหารเสริมคุณภาพสัตว์น้ำทั้ง 3 สูตรไปทดลองใช้ในการเพาะเลี้ยงสัตว์น้ำ 4 ชนิด อาทิ พบว่า รายที่ 1 ที่ทางจรรยวรรธน์ฟาร์มได้ทดลองนำสารเสริมความแข็งแรงมาใช้ในการเลี้ยงปลาสลิดจำนวน 150,000 ตัว/บ่อขนาด 6 ไร่ ตั้งแต่เดือนมีนาคมถึงเดือนธันวาคม 2565 พบว่า ลูกปลาแข็งแรง ไม่มีการลอยตาย ต่างจากการเลี้ยงในรอบที่ผ่านมาที่ประสบปัญหาลูกปลาสลิดลอยตายจากอาการท้องอืด และเมื่อได้รอบการเก็บผลผลิตจำหน่ายในปี 2566 พบว่าปลาสลิดที่ได้มีขนาดใหญ่และไซส์ใกล้เคียงกัน และรายที่ 2 เกษตรกรผู้เลี้ยงกุ้งก้ามกราม จังหวัดราชบุรี ให้ข้อมูลว่า ทางศุวิมิตรฟาร์ม ได้ทดลองใช้สารเสริมครั้งแรก ตั้งแต่การอนุบาลลูกพันธุ์ร่วมกับอาหารกุ้งที่ใช้อยู่เดิมจำนวน 2 มื้อ เช้า-เย็น เป็นประจำโดยเฉพาะในช่วงที่สภาพอากาศเปลี่ยนแปลง หรือก่อนการเคลื่อนย้ายลูกพันธุ์กุ้งเพื่อเป็นการกระตุ้นภูมิคุ้มกันให้ลูกพันธุ์กุ้งแข็งแรง ป้องกันการตายง่ายและเพิ่มอัตราการรอดให้สูงขึ้น ปัจจุบันถึงแม้ยังไม่ถึงรอบการจับผลิต แต่ก็พบว่าลูกกุ้งมีสุขภาพที่ดี แข็งแรง ซึ่งถือว่าผลออกมาเป็นที่น่าพอใจเป็นอย่างมากอย่างไรก็ตาม การเลี้ยงสัตว์น้ำให้เจริญเติบโตเพื่อสืบพันธุ์สร้างผลผลิตให้เกษตรกรนั้น แน่นอนว่า คุณภาพของอาหารที่ใช้เลี้ยงสัตว์น้ำเป็นเรื่องที่สำคัญ ซึ่งนอกจากอาหารจะต้องมีคุณภาพที่ดีแล้ว อาหารควรมีราคาถูกด้วยเพื่อทำให้ต้นทุนการผลิตปลาต่ำ ซึ่งจะทำให้ผู้เลี้ยงปลามีกำไรมากขึ้น